সূর্য্যদী প্রতিরোধ যুদ্ধ : সদরের রৌহা এলাকায় আত্মগোপনে আছি। সঙ্গে ৭০ জনের মতো যোদ্ধা। কামারিয়া এলাকার ছয়জন মুক্তিযোদ্ধা ছুটি নিয়ে বাড়ি যাচ্ছিল। এ খবর হানাদারদের দেয় পাশের গ্রামের রাজাকার ইয়াদ আলী খাঁ ও জিয়ারত খাঁ। ২৪ নভেম্বর সকালে হানাদাররা তেঁতুলতলার দিক থেকে গুলি করতে করতে এগোতে থাকে। সূর্য্যদী গ্রামের বড়বাড়ী ও কিসসাবাড়ী তারা পুড়িয়ে দেয়। শতাধিক লোককে ব্রাশফায়ার করার জন্য সূর্য্যদী স্কুলের সামনে দাঁড় করায়। এ সময় এলাকায় অবস্থান করা মুক্তিযোদ্ধারাও হানাদারদের প্রতিরোধের জন্য গুলি ছোড়ে। দক্ষিণ দিক থেকে আমার কম্পানি, পূর্ব দিক থেকে মুন্সেফ কম্পানি আর আমিনুল কম্পানি গুলি ছুড়তে ছুড়তে অগ্রসর হই। প্রায় তিন ঘণ্টার সেই প্রতিরোধ যুদ্ধে হানাদার বাহিনী পিছু হটতে বাধ্য হয়। তবে মুন্সেফ কম্পানির আফছার আলী শহীদ হন। এ ছাড়া আইজ উদ্দিনসহ ৩৮ জন নিরীহ গ্রামবাসীও সেদিন হানাদারদের হাতে শহীদ হয়েছিল।